## Keskkonnatasude seaduse muutmise seaduse seletuskiri

### 1. Seaduse eesmärk ja sisu

Seaduse eesmärk on tagada võrdsed keskkonnamõju hindamise alused olukorras, kus maismaatuulikute tehnilised parameetrid (kõrgus ja võimsus) on jõudnud meretuulikute tasemele. Praegune mõjuala regulatsioon (kuni 3 km) ei kajasta tegelikku keskkonnamõju ja tekitab ebavõrdsust kohalike elanike kohtlemisel. Seetõttu on põhjendatud kehtestada võrdne 20 km mõjuala kõikidele 250 meetri ja kõrgematele tuulikutele, sõltumata nende paiknemisest maismaal või merel.

### 2. Terminoloogia

Eelnõu ei muuda ega täienda kehtiva seaduse mõisteid.

### 3. Mõjud

Muudatus tagab õiglasema elukeskkonna kaitse ja tasude jagamise loogika piirkondades, kus uue põlvkonna tuulikute mõju ulatub kaugemale kui seni seaduses arvestatud. Seeläbi suureneb ka õiglus elamupiirkondade elanike suhtes, kes jäävad senisest kaugemale, kuid siiski mõju alla.

### 4. Kulud

Seaduse rakendamisega ei kaasne otseseid kulusid riigieelarvest.

### 5. Kooskõla Euroopa Liidu õigusega

Eelnõu on kooskõlas EL keskkonna- ja elukeskkonna kaitse nõuetega, sh taastuvenergia direktiiviga ja määrusega (EL) 2022/2577.

### 6. Rakendusaktid

Seaduse rakendamiseks ei ole vaja vastu võtta täiendavaid õigusakte.

### 7. Seaduse jõustumine

Seadus jõustub 2026. aasta 1. jaanuaril.

Algatab Eesti Konservatiivse Rahvaerakonna fraktsioon 07.04.2025

Martin Helme  
Eesti Konservatiivse Rahvaerakonna fraktsiooni esimees